บลจ.กรุงไทยลุยลงทุนหุ้นเกือบเต็มพอร์ต
บลจ.กรุงไทยเดินหน้าลุยหุ้นใส่กองทุนผสมยืดหยุ่นเกือบเต็มพอร์ต เน้นหุ้นใหญ่สภาพคล่องสูง มั่นใจดัชนีเป้า 820 จุดเป็นไปได้
31 พ.ค. 2553

บลจ.กรุงไทยเดินหน้าลุยหุ้นใส่กองทุนผสมยืดหยุ่นเกือบเต็มพอร์ต เน้นหุ้นใหญ่สภาพคล่องสูง มั่นใจดัชนีเป้า 820 จุดเป็นไปได้
นายยืนยง เทพจำนงค์ ผู้อำนวยการฝ่ายลงทุนตราสารทุน บริษัทหลักทรัพย์จัดการกองทุน (บลจ.) กรุงไทย กล่าวว่า ในปัจจุบันกองทุนเปิดกรุงไทยผสมเพื่อการเลี้ยงชีพ (RMF1) ซึ่งเป็นกองทุนผสมแบบยืดหยุ่น ที่ได้รับรางวัลลิปเปอร์ 2010 ประเภทกองทุนผสมที่มีผลดำเนินงานที่ดีที่สุดในรอบ 3 ปี ให้น้ำหนักการลงทุนในหุ้นสูงถึง 80-90% เพราะเชื่อว่า ขณะนี้ตลาดหุ้นไทยมีความเสี่ยงที่จะปรับลดลงได้ไม่มากแล้ว
อย่างไรก็ตาม กองทุนดังกล่าวจะเลือกลงทุนในหุ้นขนาดใหญ่ที่มีสภาพคล่องสูง และอยู่ในกลุ่มอุตสาหกรรมที่ได้รับผลประโยชน์จากภาวะเศรษฐกิจ เช่น หุ้นกลุ่มธนาคารพาณิชย์ ที่ได้รับประโยชน์จากการฟื้นตัวทางเศรษฐกิจ ขณะเดียวกันยังเลือกที่จะเก็งกำไรระยะสั้นในหุ้นกลุ่มพลังงาน หรือ หุ้นที่อิงกับราคาสินค้าโภคภัณฑ์ ซึ่งเป็นส่วนสำคัญที่ทำให้ผลการดำเนินงานของกองทุนนี้อยู่ในเกณฑ์ดีอย่างต่อเนื่อง
“เราเชื่อว่า ไม่มีรูปแบบการลงทุนไหนที่จะทำได้ดีตลอดไป ดังนั้นเราจึงต้องปรับรูปแบบให้เหมาะกับภาวะการลงทุนในแต่ละช่วง ซึ่งใน 3 ปีที่ผ่านมาเราเชื่อว่า การลงทุนแบบจังจังหวะการลงทุนทำให้ได้ผลตอบแทนที่ดีกว่าการซื้อแล้วถือยาว และในเวลานี้มุมมองการลงทุนของเรายังไม่ได้มองยาวมากนัก เพราะการฟื้นตัวทางเศรษฐกิจยังกระท่อนกระแท่น จึงต้องเลือกหุ้นที่มีสภาพคล่องสูง จะได้ปรับตัวได้ง่าย นอกจากนี้ ในช่วงที่นักลงทุนต่างชาติเทขายออกมาจนถึงระดับราคาที่เห็นว่าถูกเกินไปก็จะเป็นโอกาสที่กองทุนเข้าไปช้อนซื้อ” นายยืนยง กล่าว
นอกจากนี้ นายยืนยง ยังกล่าวอีกว่า ในปีนี้ดัชนีตลาดหลักทรัพย์มีความเป็นไปได้สูงที่จะไปถึง 820 จุด ซึ่งเป็นดัชนีเป้าหมายที่ บลจ.กรุงไทยประเมินไว้ อย่างไรก็ตาม ในกรณีที่ดีที่สุดดัชนีหุ้นไทยมีโอกาสขึ้นไปถึง 860 จุด ซึ่งขึ้นอยู่กับวิกฤตการเงินในยุโรปและมาตรการชะลอความร้อนแรงทางเศรษฐกิจของจีนว่าจะรุนแรงมากเพียงใด เพราะจะส่งผลต่อกระแสเงินทุนไหลเข้ามาในภูมิภาคเอเชีย